Okresná prokuratúra Levice 
Šafárikova 7, 934 01 Levice 1

Číslo: 2 Pv 632/14/4402	Levice, 26.10.2015 
EEČ : 2-31-116-2015

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Levice 

Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného  
XXXXX
	dátum narodenia: XXXXX
	trvalé bydlisko: XXXXX XXXXX, Slovensko
	väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:

napriek tomu, že mu vyživovacia povinnosť na dcéru Michaelu, narodenú 10. 11. 1996 a syna Adriana, narodeného 28. 09. 2001, vyplýva z ustanovenia § 62 a nasl. Zákona o rodine a bola mu určená rozsudkom Okresného súdu Levice sp. zn. 15P/439/2012 z 24. 04. 2013, právoplatným 28. 05. 2013, túto vyživovaciu povinnosť v rozsahu 30 %  aktuálneho životného minima si od 01. 06. 2013 do 29. 09. 2015 neplnil v Kozárovciach, okres Levice, takto dlhuje na výživnom sumu 1.247,02 Eur XXXXX,  

lebo zanikla trestnosť činu  
 
Odôvodnenie:
Uznesením č. ORP-904/TL-LV-2014 zo 16. 09. 2014 poverený príslušník Okresného riaditeľstva Policajného zboru Levice, Odboru poriadkovej polície, Obvodného oddelenia Policajného zboru Tlmače podľa § 199 odsek 1 Trestného poriadku začal trestné stíhanie a podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe uvedenom vo výrokovej časti tohto uznesenia.

V predmetnej trestnej veci bol vypočutý obvinený XXXXX, uviedol, že do 17. 07. 2015 bol v zahraničí. Finančné problémy mu bránili v riadnom a pravidelnom plnení vyživovacej povinnosti. Túto si však dodatočne uhradil, ako to potvrdzuje aj osoba oprávnená, svedkyňa – poškodená XXXXX.

Z trestného spisu je zrejmé, že obvinený XXXXX mal v stíhanom období vyplatiť sumu 1.247,02 Eur titulom výživného, pričom konštatujem, že táto je postupne uhradená nasledovne:

a)	28. 08. 2014, poštová poukážka č. 52597, pošta Levice 1, suma 433,12 Eur,
b)	doklad Western Union, 24. 09. 2014, suma 440,- Eur,
c)	doklad Western Union, 17. 12. 2014, suma 55,- Eur,
d)	doklad Western Union, 17. 12. 2014, suma 55,- Eur,
e)	doklad Western Union, 13. 01. 2015, suma 55,- Eur, 
f)	doklad Western Union, 02. 02. 2015, suma 55,- Eur,
g)	04. 08. 2015, poštová poukážka č. 80, pošta XXXXX, suma 137,- Eur,
h)	14. 09. 2015, poštová poukážka č. 67, pošta XXXXX, suma 27,- Eur.
Ide teda o celkovú sumu 1.257,12 Eur.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Preto bolo potrebné rozhodnúť tak, ako sa to uvádza vo výrokovej časti tohto uznesenia.   

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.  

	JUDr. Adela Kotrusová 
	 prokurátorka